**Hortobágy Község Önkormányzatának 2. sz. napirend**

**Polgármesterétől**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2025. szeptember 30-i rendes, nyilvános ülésére**)**

**Tárgy:** Döntés a Hortobágy 103/2 helyrajzi számon működő fürdő útcsatlakozásáról

*Tisztelt Képviselő-testület!*

Hortobágy Község Önkormányzata Képviselő-testületének 2025. július 29-i rendkívüli, nyilvános ülésén döntés született arról, hogy a **Puszta-Bágy Kft** tulajdonában álló fürdő megnyitása érdekében, annak belső útja egy új csatlakozással a 103/4 helyrajzi számú önkormányzati úthoz csatlakozhat.

Ezt a csatlakozást a Képviselő-testület négymillió forinttal támogatta volna utófinanszírozással, melyhez a fürdő üzemeltetőjének vállalnia kellett volna az 5 éven át tartó folyamatos, nyilvános üzemeltetést, évente legalább 4 hónap nyitvatartással és a hortobágyi lakosoknak 50%-os belépődíj kedvezmény biztosításával. A Képviselő-testület határozott arról is, hogy az új útcsatlakozást a Vásártéren szervezett rendezvények idején nem használható, ezeken a napokon a meglévő bejáratát kell használnia a fürdőnek.

Pinczés Imre ügyvezető, a **Puszta-Bágy Kft.** nevében a Képviselő-testület által meghozott 87/2025 (VII.19.) Hö. határozatra reagálva újabb megkereséssel fordult önkormányzatunkhoz (1. melléklet), melyhez csatolta a számára kedvező megállapodás tervezetét.

Megkeresésében leírja, hogy nem tart igényt a 4 millió forintos önkormányzati támogatásra, az útcsatlakozást önerőből létrehozza, melyet azután átad üzemeltetésre Hortobágy Község Önkormányzatának.

Tájékoztatom a tisztelt Képviselő-testületet, hogy a fürdőnek jelenleg is van a 103/4 hrsz-ú úthoz működő útcsatlakozása, illetve a vásárteret rendezvények szervezése idején az újonnan létesülő útcsatalakozás és fürdő bejárat új kihívások elé állítaná, amely elkerülése érdekében továbbra is javaslom, hogy rendezvényekkor a fürdőt a már meglévő útcsatlakozásán és bejáratán lehessen megközelíteni.

A fürdő közösségi és turisztikai jelentőségére, valamint a település lakossága és vállalkozásai részéről mutatkozó igényre figyelemmel kérem a Képviselő-testület az alábbi határozat meghozatalára.

**HATÁROZATI JAVASLAT**

Hortobágy Község Önkormányzatának Képviselő-testülete Magyarország helyi önkormányzatairól szóló 2011. évi CLXXXIX. Tv. 107. §-a alapján az alábbi döntést hozza:

Hortobágy Község Önkormányzatának Képviselő-testülete:

Hatályon kívül helyezi a 87/2025 (VII.19.) Hö. határozatot.

**Tulajdonosi hozzájárulását ad** a Puszta-Bágy Kft. részére, hogy a Hortobágy 103/4 hrsz.-ú önkormányzati tulajdonban álló közlekedési célú ingatlanhoz a Puszta-Bágy Kft. az általa üzemeltetett fürdő megnyitása érdekében újabb **útcsatlakozást létesítsen és használjon.**

Felkéri a polgármestert, hogy a Puszta-Bágy Kft. által megküldött megállapodást az alábbiak szerint módosítsa:

* Az 1. pont első mondatában az *„ennél fogva a fürdő megközelítésére jelenleg nincs elfogadható lehetőség”* helyett *„ennél fogva a fürdő megközelítése jelenleg a terület északkeleti részén lévő útról lehetséges”*.
* A 2. pont utolsó mondatát az alábbiak szerint kerüljön kiegészítésre: *„A szilárd burkolatú út létrejöttét követően a Tulajdonos tulajdonát képező 103/4 hrsz-ú ingatlanon létesült útszakaszt Beruházó ingyenesen a Tulajdonos tulajdonába adja, s a felek megállapodnak, hogy a megépített útszakaszt a Beruházó és a tulajdonát képező fürdő vendégei is használhatják a közlekedési szabályok betartásával az alábbi feltételekkel:*

o   *a használat nem terjedhet ki a Vásártér területén szervezett rendezvények idejére,*

o   *a Vásártér területén zajló rendezvények ideje alatt ez az útcsatlakozás nem használható, ebben az esetben a terület északkeleti részén lévő, meglévő útcsatlakozást szükséges használni.”*

* A megállapodás a következő ponttal kerüljön kiegészítésre: *„4. A Beruházó kijelenti, hogy jelen megállapodásban rögzített útcsatlakozás kiépítését követő 180 napon belül a fürdőt megnyitja.”*

Felkéri a Polgármestert, hogy a fentiek alapján kössön megállapodást a Puszta-Bágy Kft.-vel.

Határidő: 2025. december 31.

Felelős: Jakab Ádám András polgármester

**Hortobágy, 2025. szeptember 25.**

**Jakab Ádám András**

polgármester

Az előterjesztést törvényességi szempontból ellenőrizte:

**Dr. Széles Tamás**

kirendeltség-vezető